姚晉卿溪閣行
作者：陳藻
朝代：宋

paragraphs: 南院觀溪心已清，縈紆更上閣中行。
西窗車馬市橋橫，東窗遠山雲霧生。
日斜沙石淺可數，半夜轟雷驅猛雨。
農圃嘈嘈春水高，誰得身閒延客歌。
醉後下階齊拍手，長株矮樹排花柳。
主人更要雙眸寬，去年拄杖尋長安。
一行一處狂呼去，日日芳園大如許。
買地此多直幾金，千屏萬障爲牆堵。
西湖覽畢歸興忙，川無大小人相羊。
清風明月淛江有，酒廉魚賤輸吾鄉。